Birthe Skaarup (DF), 1999-12-09:
I maj måned vedtog et flertal uden om regeringen et forslag, der pålagde regeringen at fremsætte lovforslag om tilbud om frivillig brystundersøgelse til kvinder over 50 år.
Vi lavede et kompromis blandt partierne, idet vi naturligvis alle sammen var meget optaget af at begrænse dødeligheden inden for brystkræftområdet, også fordi det fra Dansk Folkepartis side blev påpeget, at det er et forsømt område, og at opsporing af denne sygdom skal opprioriteres og sættes i system.
Nu er screeningen så kommet ind i det kommende finanslovforslag.
Der er sat en øvre grænse på 69 år, og det kan vi godt leve med i Dansk Folkeparti, men vi må blot konstatere, at det oprindelige forslag har lidt skibbrud med hensyn til den øvre grænse.
Ifølge sundhedsministeren mangler der 29 ekstra radiologer plus de 43, som allerede mangler i dag.
Der skal uddannes - det kan vi læse i forslaget - 67 ekstra radiografer, 7 patologer, laboranter, sygeplejersker og lægesekretærer samt 9 ekstra kirurger.
Her vil jeg godt tilføje, at med uddannelsen af de 9 kirurger indrømmes det samtidig, at der vil kunne findes knuder, som skal fjernes - blot til dem, som ikke regner forslaget som en forebyggende foranstaltning.
Dansk Folkeparti så gerne forebyggelsen udbygget med nogle decentrale centre i amterne.
Jeg har tidligere fra denne talerstol slået til lyd for, at vi skulle have disse decentrale centre i amterne, hvor kvinder kunne blive undersøgt, så eventuelle knuder kunne opdages på et endnu tidligere tidspunkt.
Så ville der måske ikke blive brug for så mange scanninger, som der faktisk lægges op til, og jeg håber virkelig, de forskellige amter vil tage det tiltag med ind i betragtningerne, når de respektive forslag skal sammensættes.
Det er heldigvis også sådan, at vi nogle steder her i Danmark er begyndt at kigge på, at man kan minimere skaderne efter en operation ved at tage ved lære af nogle af de ting, man eksempelvis bruger i USA og i Sverige.
Den øvre aldersgrænse kan vi som sagt gå med til, og jeg vil godt sige, at når vi har sat den øvre aldersgrænse, vil vi også kunne se forslagets virkning i årene fremover.
Vi tager nu fat i nogle kvinder, som på et endnu højere alderstrin ville have kunnet udvikle sygdommen.
Og det er vi glade for.
Jeg vil godt spørge sundhedsministeren: Det tager 3 år at uddanne radiografer, hvorfor skal der så gå 10 år?
Jeg er godt klar over, der er andet sundhedspersonale, der skal ind i det her, men det tager 3 år at uddanne radiografer.
Skal der virkelig gå 10 år, før vi ser den nødvendige kapacitet udbygget?
Vi mener, det må gå hurtigere.
Efter hvad jeg kan forstå på forslaget, får sundhedsministeren nu bemyndigelse til at fastsætte nogle regler for, hvornår brystundersøgelserne skal virke i amterne.
Det er simpelt hen en nødvendighed.
Og jeg håber, sundhedsministeren vil arbejde for, at de her forslag hurtigst muligt kommer i gang.
Det er også sådan, at vi har frit sygehusvalg
, og noget af det, vi ønsker, er, at man også må gå ind og se på, at vi ikke får for mange centre - som en tidligere ordfører var inde på - hvor man har en dårlig kvalitet af læger og radiografer, radiologer, personale i al almindelighed, men får virkelig kvalitet i det her forslag.